RETTEN FOR EU-PERSONALESAGERS DOM

(Første Afdeling)

15. juli 2014

Sag F-160/12

Bernat Montagut Viladot

mod

Europa-Kommissionen

»Personalesag – udvælgelsesprøve – meddelelse om udvælgelsesprøve EPSO/AD/206/11 (AD 5) – ikke opførelse på reservelisten – betingelser for godkendelse af ansøgninger – anerkendelse af eksamensbeviser«

Angående: Søgsmål anlagt i medfør af artikel 270 TEUF, der finder anvendelse på Euratom-traktaten i henhold til denne traktats artikel 106A, hvorunder Bernat Montagut Viladot anfægter det afslag, som blev truffet af udvælgelseskomitéen for udvælgelsesprøve EPSO/AD/206/11 (AD 5), på at opføre hans navn på reservelisten for nævnte udvælgelsesprøve.

Udfald: Europa-Kommissionen frifindes. Kommissionen bærer sine egne omkostninger og betaler Bernat Montagut Viladots omkostninger.

Sammendrag

1. Tjenestemænd – udvælgelsesprøve – udvælgelsesprøve baseret på kvalifikationsbeviser og prøver – krav om uddannelse på universitetsniveau – begrebet eksamensbevis på universitetsniveau – bedømmelse på grundlag af lovgivningen i den stat, hvor studierne er gennemført

2. Tjenestemænd – principper – beskyttelse af den berettigede forventning – forsikring afgivet af en udvælgelseskomité ikke i overensstemmelse med de gældende standarder – situation ikke omfattet af princippet om berettigede forventninger for så vidt angår muligheden for opførelse på reservelisten

1. Såfremt der hverken i forordninger eller direktiver om udvælgelsesprøver eller i meddelelsen om udvælgelsesprøven findes bestemmelser om det modsatte, må kravet om, at ansøgerne skal være i besiddelse af et eksamensbevis på universitetsniveau for at kunne deltage i en almindelig udvælgelsesprøve, nødvendigvis forstås i den betydning, udtrykket har i henhold til lovgivningen i den medlemsstat, hvor ansøgeren har fulgt de studier, han påberåber sig. Det eksamensbevis efter afsluttet universitetsuddannelse, der kræves for at få adgang til en almindelig udvælgelsesprøve, skal have fuld civil virkning, henset til lovgivningen i den medlemsstat, hvor det er udstedt.

(jf. præmis 30 og 31)

Henvisning til:

Domstolen: dom Jaenicke Cendoya mod Kommissionen, 108/88, EU:C:1989:325, præmis 17

Retten i Første Instans: dom Alonso Morales mod Kommissionen, T-299/97, EU:T:1999:314, præmis 60

Personaleretten: dom Zangerl-Posselt mod Kommissionen, F-83/07, EU:F:2009:158, præmis 51

2. Retten til at påberåbe sig beskyttelsen af en berettiget forventning er betinget af, at tre betingelser er opfyldt. For det første, at præcise, ubetingede og samstemmende forsikringer, der hidrører fra en pålidelig kilde med den nødvendige bemyndigelse, er fremsat af en EU-myndighed over for parten. For det andet, at disse forsikringer er af en sådan art, at de er egnede til at skabe en berettiget forventning hos den, til hvem de er rettet. For det tredje skal forsikringerne være i overensstemmelse med gældende regler.

Et notat fra en udvælgelseskomité for en udvælgelsesprøve baseret på kvalifikationsbeviser og prøver, der forsikrer en ansøger om, at han opfylder de adgangsbetingelser, der er anført i meddelelsen om udvælgelsesprøve, kan ikke antages at skabe berettigede forventninger hos denne ansøger, når sådanne forsikringer ikke er i overensstemmelse med de gældende standarder, eftersom den pågældendes eksamensbevis ikke opfylder kravene i nævnte meddelelse.

(jf. præmis 47 og 49)

Henvisning til:

Personaleretten: dom Neirinck mod Kommissionen, F-84/05, EU:F:2007:33, præmis 79